Guvernul Grindeanu a supraviețuit, așa cum era de așteptat, moţiunii de cenzură. Au fost 161 de voturi favorabile, opt împotrivă și 33 de voturi nule. PSD, ALDE și UDMR s-au abținut de la vot. Minoritățile naționale nu au avut o poziție coordonată, așa că fiecare parlamentar a votat cum a dorit. Pentru adoptarea moțiunii erau necesare 233 de voturi.

Fotografii: Inquam Photos

ACTUALIZARE. Moțiunea de cenzură a fost respinsă. Guvernul Grindeanu rămâne în funcție. Au fost 161 de voturi favorabile moțiunii, opt voturi împotrivă și 33 de voturi nule.

Dacă toți parlamentarii PNL, PMP și USR ar fi votat în favoarea moțiunii, ar fi fost 168 de voturi favorabile.

Pentru adoptarea moțiunii ar fi fost nevoie de 233 de voturi.

ACTUALIZARE. S-a încheiat votul la moțiunea de cenzură. ALDE, PSD și UDMR s-au abținut de la vot.

În acest moment se numără voturile.

ACTUALIZARE. Începe votul pe moțiunea de cenzură. Parlamentarii votează cu bile.

PSD, ALDE și UDMR nu votează, dar rămân în sală pentru a asigura cvorumul.

ACTUALIZARE. Președintele Comisiei Juridice din Senat, Șerban Nicolae, le-a spus parlamentarilor: „Să nu admiteți să fiți conduși de CSM și de ÎCCJ!”

ACTUALIZARE. Traian Băsescu- principalele declarații:

Am urmărit cu multă atenție dezbaterea de azi. Voi face notă discordantă cu toți vorbitorii.

Cel mai sensibil lucru al ordonanței 13 e legat de abuzul în serviciu. Toți am făcut un cal de bătaie pe acest subiect.

Am contestat multă vreme definiția abuzului în serviciu.

CCR ne spune că abuzul în serviciu trebuie să însemne o încălcare a unei dispoziții din lege.

Abuzul în serviciu este legat de vătămarea serioasă a unei persoane sau au unei instituții.

De ce să bagi un om în pușcările pentru că a comis o eroare?

ACTUALIZARE. C. P. Tăriceau - principalele declarații:

Respect dreptul protestatarilor. Rolul liderilor nu e să promoveze dezbinarea. Am făcut un pas înapoi în privința ordonanței.

Moțiunea readuce o obsesie a PNL, corupția. Trebuie să vedeți toată corupția. Corupția instituțiilor de forță o vedeți? Clasa politică a început să se reformeze, instituțiile - nu.

România primește un număr record de amenzi la CEDO.

Am văzut că șefii instituțiilor de forță sunt corupți de putere.

Iohannis - pregătit să dezbine România și să pună un guvern „al lui”.

Către PNL - mi-ați lăsat un gust extrem de amar pentru felul cum ați reaționat la legile grațierii. Mi-ați adus aminte de politrucii staliniști, când v-am văzut reacțiile inumane.

V-au decimat unul câte unul și ați aprobat această practică. Liderii PNL au fost scoși din joc prin anchete politice.

PNL a renegat toate valorile și principiile liberale.

Prin această moțiune faceți jocul instituțiilor de forță.

Într-o democrație, mișcările destradă nu sunt folosite politic pentru a organiza lovituri de stat mascate.

Eu nu vreau ca România să meargă pe acest drum al populismului ieftin și al instabilității.

ACTUALIZARE. Kelemen Hunor - principalele declarații:

Orice moțiune e un instrument constituțional.

Preocuparea noastră nu e soarta Guvernului Grindeanu, ci dacă în România anului 2017 există o separare a puterilor în stat.

În România e din ce în ce mai greu să spui că vorbim de stat de drept, în ultimii ani.

Sunt articole în legea Educației care de cinci ani nu sunt aplicate, norme care vizează minoritățiel naționale.

Când se naționalizează averea bisericii e stat de drept?

De ani de zile, Parlamentul nu legiferează

Azi nu se poate vota cu conștiința împăcată nici împotriva moțiunii, nici în favoarea ei.

ACTUALIZARE. Nicușor Dan - principalele declarații:

Nu dl. Grindeanu a făcut ordonanța, dar a fost laș. A făcut ce a spus șeful său de partid.

Și-a pierdut încrederea.

De încrederea în Guvern depinde și securitatea națională și siguranța economică.

Vi-l închipuiți pe Grindeanu discutând cu Merkel probleme de securitate națională? Nu, pentru că și-a pierdut încrederea.

De încredere au nevoie și băncile și fondurile, care împrumută România la cea mai mică rată de până acum. De încredere are nevoie și Comisia Europeană, pentru a elibera fonduri.

De încredere au nevoie tinerii care se gândesc dacă vor să continue în România sau să plece.

Mulți s-au întrebat dacă să plece din România după ce șocul ordonanței 13 s-a produs.

Istoria arată că de cele mai multe ori strada are dreptate. Sutele de oameni care protestează au dreptate. Să le fim recunoscători că au reușit să repare uriașa responsabilitate au unui guvern.

Adevăratul autor al acestei crize, Liviu Dragnea, ar fi în stare să arunce în aer România pentru a-și rezolva dosarele penale.

Aveți posibilitatea să fiți de partea dreaptă a istoriei sau să sprijiniți un simplu om cu două dosare.

ACTUALIZARE. Raluca Turcan - principalele declarații:

Această moțiune de cenzură este o sancțiune politică la adresa unui comportament inacceptabil.

„Noaptea, ca hoții” a devenit sloganul acestui guvern.

Ați uitat de oameni, de cei mulți. Ați abandonat prioritățile țării și v-ați închis noaptea în Palatul Victoriei pentru a da legi care să vă salveze.

Trei oameni nu pot decide destinul unei țări.

Dragnea, Tăriceanu și Grindeanu au stricat imaginea României așa cum doar Iliescu a reușit să facă atunci când a chemat minerii.

O țară întreagă v-a prins în flagrant.

Nicicând un guvern nu a îndrăznit să fie atât de fățiș complice cu hoții. Ați înșelat votul oamenilor și ați distrus speranța.

Abrogarea ordonanței de urgență nu vă spală păcatele. Culpa politică rămâne și trebuie să plătiți cu funcțiile.

Românii sunt conștienți că nu poți ajunge la prosperitate dacă legea este aplicată arbitrar. Ordonanțele au provocat multă deznădejde.

Fiți de partea poporului, nu a domnului Dragnea! E momentul să se facă lumină și acest guvern să demisioneze sau să fie demis!

În timpul acestui fragment de discurs, mai mulți parlamentari ai Opoziției au ridicat telefoanele cu aplicațiile de lanteră pornite, la fel ca in Piața Victoriei.

ACTUALIZARE. UDMR a anunțat că nu va vota moțiunea de cenzură.

ACTUALIZARE: Liviu Dragnea - principalele declarații:

Când s-a vorbit despre ordonanța rușinii a fost vorba despre ordonanța Prună, când s-au modificat articole din CP în 24 de ore?

Atunci nu au fost puse în practică toate deciziile CCR. Cum și-a permis acel guvern?

M-am așteptat cel puțin de la politicienii din PNL la mai multă înțelepciune în aceste momente dificile. Ne-am înșelat.

PNL, USR și Iohannis nu sunt interesați decât de un biet capital politic, cu riscul de a dezbina România. Când veți accepta că ați pierdut alegerile?

Nu este prima dată când PSD guvernează în condiții de ostilitate.

Acest Guvern a făcut pentru români într-o lună cât n-a făcut Guvernul Cioloș într-un an.

Cât credeți că veți mai duce această luptă? Cui ajută prelungirea acestei stări de ură?

Lăsați Guvernul să guverneze. Programul său a fost contestat, dar votat de români. De ce? Pentru că vrem ca românii să aibă spitale bune, școli moderne, să fie siguri și apărați la ei în țară?

Guvernul a înțeles poziția oamenilor din stradă și a renunțat la Ordonanța 13.

Mă așteptam la o invitație de a se reface aceste legi împreună aici, în Parlament. Aceste modificări trebuie făcute pentru a oferi judecătorilor instrumente legale de judecată și pentru a feri oamenii de o judecată nedreaptă.

Această moțiune nu ajută României. Vreți să continuați campania electorală.

Vom guverna România și România va crește, indiferent câte piedici ați încerca să ne puneți!

ACTUALIZARE. Cătălin Predoiu - drept la replică:

D-le prim-ministru, din cele 15.000 de aliniate ale CP, câteva au fost invalidate la CCR. Multe dintre ele au fost elaborate aici, în Cameră. Este munca noastră a tuturor, a sistemului judiciar și a Parlamentului.

Codurile au fost dezbătute aici, spre deosebire de ordonanța dvs, ordonanța rușinii.

Dacă vorbim de transparență, ordonanța a fost așa de transparentă că s-a văzut Teleormanul.

ACTUALIZARE. Principalele declarații ale premierului Grindeanu:

Ieri am abrobat bugetul pe 2017. Știu că nu a fost ușor și apreciez străduința dvs.

Avem toate pârghiile pentru a implementa planul de guvernare pentru care românii au votat PSD.

Opoziția a depus o moțiune de cenzură. E constituțional, dar moțiunea nu-și mai are obiectul.

Mă așteptam la o atitudine profesionistă de la PNL când vine vorba de lucruri serioase.

L-au trimis pe Cătălin Predoiu, fost ministru al Justiției, să susțină moțiunea. În mandatul său a fost modificat Codul penal, amendat de CCR.

Nu a fost niciodată vorba de o ordonanță privind grațierea.

Mă așteptam la mai mult de la noile generații de politicieni, dar ei au ales să salveze România prin somn.

Ați auzit discursul președintelui. Cred că a reieșit clar dorința lui Iohannis să pună din nou guvernul „meu”. Guvernul său va rămâne cunoscut în istorie ca „Guvernul Zero”.

Cred că avem o datorie față de alegători să ne asumăm guvernarea acestei țări.

Sper ca astăzi să tranșăm lucrurile și să ne întoarcem la treabă.

Autoritățile locale au proiecte pentru a îmbunătăți viața românilor.

Suntem astăzi în fața Parlamentului pentru a vă spune că ne asumăm integral programul de guvernare.

Am crescut salariul minim, am crescut punctul de pensie, am eliminat CASS pentru pensionari, am adus transport gratuit pentru studenți.

Nu voi fi niciodată de acord cu ura împotriva familiei și copiilor.

Avem soții, părinți sau copii care au ajuns să-și arunce cuvinte grele. Nu pot accepta că există două Românii. Cred că acesta este mesajul pe care fiecare om politic trebuie să-l dea, în sensul echilibrului, toleranței și dialogului.

ACTUALIZARE. Argumentele autorilor moțiunii, prezentate de Marcel Vela, senator PNL:

Proiectul privind grațierea are, în realitate, un impact nesemnificativ,

Știm că sunt probleme reale în sistemul penitenciar românesc, dar trebuie rezolvate cu responsabilitate, nu în beneficiul doar unor politicieni.

Sunt grațiate pedepsele cu suspendare – ștergerea cu buretele a unor condamnări

În loc să adoptați măsuri concrete, alegeți calea salvării unor oameni politici, în detrimentul românilor.

Se spune că pedepsele pentru fapte de corupție nu vor fi grațiate. Dar lupta anticorupție include un set mult mai mare de infracțiuni decât cele încadrate, din punct de vedere tehnic, la fapte de corupție.

În urma adoptării acestor măsuri, oamenii vor putea interpreta că respectarea legii este facultativă.

Oamenii cinstiți, care sunt majoritari, se vor simți fără apărare.

Una dintre cele mai grave modificări este cea a interdicției de a mai ocupa o funcție publică pentru cei care au fost în conflict de interese.

Eliminarea neglijenței în serviciu poate avea efecte grave.

Limita minimă de 200.000 de lei a prejudiciului, în cazul infracțiunii de abuz în serviciu este stabilită arbitrar și trebuie eliminată.

România are nevoie de un guvern competent, care să fie preocupat de problemele reale ale societății.

O parte a societății ne-a semnalat că Ordonanța 13 nu este în beneficiul cetățenilor. Vom avea mai multă dezbatere.

Guvernul va susține în continuare lupta împotriva corupției și consolidarea statului de drept.

Va fi un guvern al dialogului. E singura modalitate în care putem merge mai departe, împreună, ca națiune.

Oamenii au nevoie de drumuri, școli, spitale. Companiile au nevoie de credibilitate. Mai au nevoie de ceva: dialog, consultare și transparență. Acest guvern va avea permanent un dialog cu românii și va fi transparent.

Vă rog să aveți deplină încredere în Guvernul pe care îl conduc și să respingeți această moțiune.

ACTUALIZARE. Au început dezbaterile pe moțiunea de cenzură.

Înainte de a intra în sala de plen, președintele PSD, Liviu Dragnea, a spus că, „din ce știe el”, parlamentarii din partidul său vor vota împotriva moțiunii de cenzură.

Dezbaterea moţiunii de cenzură va începe la ora 12.00, în plenul reunit, unde Sorin Grindeanu va susţine şi un discurs. Votul va avea loc după aproximativ două ore de dezbateri.

Moţiunea de cenzură împotriva Guvernului Grindeanu conţine o serie de critici dure la adresa coaliţiei PSD-ALDE, pe care PNL şi USR o acuză de legalizarea furtului prin adoptarea ordonanţei de urgenţă privind modificarea codurilor penale şi a proiectului de lege privind graţierea.

„Renunţaţi la legalizarea furtului în România (...) Românii nu vor graţierea şi salvarea politicienilor corupţi. Legiferarea în folos propriu nu este o soluţie pentru România pentru că nu face decât să slăbească statul de drept şi să ne slăbească ca naţiune. Vă somăm să renunţaţi la acţiunile împotriva respectării legii, să renunţaţi la a proteja şi a atenta la viaţa, siguranţa şi viitorul românilor. Nu vă mai ascundeţi în spatele unui vot pe care cetăţenii vi l-au acordat cu bună credinţă şi deschideţi larg ochii pentru a vedea că nu guvernaţi o Românie minoritară a celor corupţi”, se arată în textul moţiunii de cenzură, potrivit News.ro.

Liberalii au anunţat că vor vorbi pentru susţinere şi cu „oameni de bună credinţă, care nu doresc salvarea corupţilor prin legi date în Parlament pentru ei” din UDMR, PSD şi ALDE.

UDMR a anunţat însă că nu va participa la votul moţiunii.

Singurii care s-au alăturat oficial demersului PNL-USR este PMP. „Vreau să se înţeleagă foarte bine că nu suntem în remorca PNL, dar PMP va da semnături pentru moţiunea de cenzură”, a anunţat săptămâna trecută preşedintele PMP, Traian Băsescu.

Sorin Grindeanu afirma duminică, într-o emisiune televizată, că moţiunea de cenzură nu are nicio şansă să treacă. „Este o modalitate democratică, noi avem o majoritate în Parlament în acest moment. Eu cred că lucrurile sunt cât se poate de clare pentru că acea moţiune nu va trece”, a afirmat Sorin Grindenau.

El a precizat, luni, că va avea în Parlament şi un discurs prin care se va adresa persoanelor care au contestat măsurile Guvernului din ultima perioadă.

„O să vedeţi în discursul pe care o să-l am la moţiunea de cenzură. E un moment important, deşi substanţa moţiunii până la urmă - ordonanţa în sine - a fost retrasă şi o să-mi spun punctul de vedere mâine în discursul pe care o să-l am legat de acest subiect şi de ceea ce înseamnă moţiunea de cenzură”, a afirmat premierul Sorin Grindeanu, întrebat fiind dacă îşi va cere scuze oamenilor pentru ceea ce s-a întâmplat legat de OUG 13.

Pentru ca moţiunea de cenzură să treacă este nevoie de 233 de voturi "pentru". PNL, USR şi PMP au, împreună, 168 de voturi.